Author: Risto Hirvonen

Kalamies on eri mies

Hei te kalamiehet ja -naiset: teille on uutisia, te olette saaneet joukkoonne uusia jäseninä.
Lehtiuutinen näet kertoo, että vapaa-ajan kalastajat ovat lunastaneet ennätystahtia lupia kalavesille. Kalanpuyytäjien joukko on siten kasvanut ja samalla kasvattanut yhteistä kukkaroa kalavesien hoitoon.
Kalanpyyntiähän on ihminen harjoittanut siitä lähtien kun on maapallon pintaa tallannut – ja  pyytää kalaa entistäkin enemmän, kun se on ravintomme tukipylväitä ja hyvällä tavalla terveyden ylläpitäjä. Ja kun näin on, kalamies ja kalanainen elävät muita pitempään!
Kalalla on myös monia muita ulottuvuuksia. Niihin kuuluu urheilukalastus koko maailman laajuisesti. Aina ei tule ajatelleeksi mutta jos mikä niin urheilukalastus on välineurheilua. Sitä parasta viehettä tai muuta pyyntivehjettä haetaan ja etsitään suurella innolla,  ja se pyörittää isoja markkinoita etenkin tuolla Keski-Euroopan puolella.
Mutta kun tarkemmin ajatellaan, pääseekö ihminen milloinkaan tietämään kalan itsensä tuntemukset noista vieheistä? – mikä niistä on kalasta houkuttelevin, mikä siitä kaunein, mille antaa kymmenen pistettä, ja jollekin vain viisi ja niin edelleen...
Kas, siinä ihmisen pulma, Kun näin on,  kala, vaikkapa oman rannan ruohikossa päivätorkuilla oleileva hauki, pitääkin ihmistä pauloissaan. Juoksuttaa sitä kaupasta toiseen ja odottelee mitähän sieltä kalastusvälinekaupasta nyt on löytynyt...
                                                   ***
Suomi kiinnostaa kalastajia, kun meillä on noita järviä tuhansittain ja niissä kalaa niin runsaasti, että emme ehdi kaikkea pyydää emmekä syödä. Puhummekin järviemme alikalastuksesta, joten sakkia lisää pyytämään mahtuu.
Tuo lehtiuutinen kalastuskorttien kasvusta ilahduttaankin sen vuoksi, että se ilmeisesti kertoo myös nuoremman väen mukaantulosta vapaa-ajan kalastuksen pariin.  On sanottu, että kiinnostusta on lisännyt tämä korona-aikakin. Hyvä, että tällaisia positiivisiakin puolia on alkanut pulpahdella tuosta näkymättömästä viheliäisestä. Suomalainen luonto puhtaine järvineen on ollutkin hyvä kilpemme vastustajaa vastaan.
                                                    ***
Aina ei kuitenkaan ole osattu antaa arvoa oman kalalajistomme olemisen turvaksi. Tämä koskee ennen muuta lohikalojamme.  Merkittävien jokiemme varsille rakennetut padot sähköntuotantoon on ollut ikävä isku omalle lohellemme.
Tämä on jouduttu virheeksi huomaamaan, ja joiltakin osin vanhoja patoja on alettukin purkamaan ja kutupaikkoja kunnostamaan. Myös valtion budjetteihin on liiennyt viime vuosina määrärahoja jokien  entisöintiin, vaikka vielä alkutaipaleella ollaankin.
Lohi – se on aina ollut kalakuninkaamme ja sen valtaistuimen horjuttaminen ei saa tulla enää kysymykseen, vaikka toki muutkin kalamme ovat arvokkaita luonnon asukkaita. Lukekaapa te päättäjät vaikkapa Juhani Ahon lastuja  lohenpyynnistä, niin te jo huomenna olette vapoinenne juoksemassa noille vapaana virtaavien vesien varsille. Niin kiehtovaa!
                                                     ***  
Kalajutut on oma lajinsa kalan pyytämisessä. Hyvä jutunkertoja osaa tarinansa niin hyvin, ettei sen jujua kuulija ihan heti huomaa – päivittelee vain että oliko se tosiaankin niin iso siinä puntarissa kun se veneestä siihen miehissä kannettiin...
Minun omassa mielessäni on taas pyörinyt juttu, kun mies tuli kalalta, naapuri asteli häntä vastaan ja kysyi, että tulikos sitä saalista, johon  pyytäjä: Hyvät kalat, ei mittään! 

RISTO HIRVONEN